La formació està molt satisfeta del desenvolupament de les dues jornades i confia que no tindrà problemes en registrar el partit ACN Barcelona.-Fins a les dotze del migdia, dues hores abans que tanquessin les runes, un total de 4.134 associats del Partit Demòcrata Català (PDC) ja havia pres part en el procés participatiu per escollir els òrgans de direcció i aprovar els estatuts. Una xifra que des de la formació assenyalen com a "gran èxit" tenint en compte que actualment el PDC té uns 8.000 associats. Francesc Sánchez, portaveu de les jornades de primàries, ha comentat en roda de premsa que des de la formació estan "molt satisfets" en el desenvolupament de les dues jornades, especialment de l'aposta "arriscada" que s'havia pel vot electrònic, mètode pel qual finalment han optat 2.271 associats fins a les dotze. Sánchez ha comentat que des del PDC estan "molt tranquils" per inscriure el partit. "Estem convençuts que el podrem inscriure sense dificultats. Sinó, entendrem que no és una voluntat jurídica sinó que hi ha un altre tipus de voluntats perquè aquest partit no es registri", ha raonat.

Summary: Un total de 4.134 persones, més de la meitat dels associats del PDC, ja han votat en el procés de primàries


Dues persones, un home i una dona, han resultat ferides lleus per inhalació de fum en l'incendi que ha cremat totalment un habitatge a Vilaller, a l'Alta Ribagorça. En concret, s'ha cremat el tercer pis del número 4 del carrer Sant Mamés. Els Bombers ha rebut l'avís poc abans de tres quarts de tres de la tarda i hi han enviat vuit dotacions que han pogut controlar les flames pocs minuts després de les quatre. Els ferit són un home de 42 anys i una dona de 39 anys que també tenia una petita ferida de primer grau a la cara. Els serveis sanitaris els han atès al mateix lloc dels fets. Els veïns de l'immoble han sortit de casa quan ha començat el foc i ja han pogut tornar als pisos. Ara es comprovarà si les instal·lacions de serveis de l'immoble han resultat afectades.

Summary: Dues persones ferides lleus per inhalació de fum en l'incendi que ha cremat totalment un habitatge a Vilaller


L'Ajuntament de Barcelona sancionarà fins a 2.577 apartaments turístics il·legals a la ciutat que actualment estan publicats dins del web de la plataforma d'Airbnb. La tinenta d'alcalde d'Urbansime de Barcelona, Janet Sanz, ha entregat a l'empresa el llistat de pisos detectats a l'espera que la plataforma també els retiri d'aquí a pocs dies. En cas que no sigui així, el govern local es planteja iniciar el procediment sancionador a Airbnb per publicar els anuncis d'aquests apartaments il·legals, tal com marca el reglament de la Generalitat de Catalunya. De tota manera, Sanz ha manifestat la voluntat que té l'empresa de "complir amb la llei catalana" i per això també ha anunciat que la setmana que ve es reuniran amb Airbnb perquè els presenti una "proposta que inclouran a la web per evitar que s'accedeixi a pisos turístics il·legals" des de la mateixa plataforma.

Summary: Barcelona sancionarà 2.577 apartaments turístics il·legals anunciats per Airbnb


La Policia Nacional ha detingut a Barcelona un home sobre el qui constava una euroordre emesa per la Fiscalia de Frankfurt per un delicte d'homicidi. Segons ha informat el cos policial a través d'un comunicat, el detingut era buscat per colpejar diverses vegades amb una destral al cap i al coll d'un compatriota en un alberg de la ciutat alemanya de Ban Homburg vor der Höhe l'any passat. L'home s'enfronta a 15 anys de presó. La detenció va tenir la col·laboració de la Guàrdia Urbana. La policia va descobrir que treballava en un restaurant de Barcelona amb una identitat falsa i el van localitzar amagat al fons del magatzem del local.

Summary: Detingut a Barcelona un home buscat per Alemanya acusat de matar un home a cops de destral


La majoria són sensellar mentre que un 33% venen d'habitacions rellogades, pensions o casa d'un familiar ACN Barcelona.-Els set equipaments activats a Barcelona per allotjar persones vulnerables arran de l'estat d'alarma i el confinament han atès 1.025 persones entre la data d’obertura i el 13 de maig. Així ho ha anunciat aquest dijous la regidora de Salut de l'Ajuntament de Barcelona, Gemma Tarafa, que també ha dit que almenys tres dels equipaments seguiran funcionant com a mínim fins al 31 de desembre. La majoria dels atesos venien de viure al carrer però un 33% tenien habitacions rellogades, vivien a casa d'algun familiar i per alguna circumstància han patit un "gir" a la seva vida, ha dit Tarafa. Els equipaments extraordinaris tindran un cost addicional de com a mínim 9 milions d'euros en el pressupost municipal del 2020. "Barcelona ha fet un esforç sense precedents per a les persones sense llar", ha dit Tarafa, en relació a les més de 750 places addicionals creades durant l'estat d'alarma per facilitar el confinament i l'atenció dels més vulnerables.  Des de l'obertura dels centres fins ara, les persones que hi han acudit ha anat variant, amb alguna entrada i sortida, per això fins al 13 de maig s'han atès 1.025 persones. Actualment segueixen allotjades 554 persones. Entre les 471 restants s’han produït 344 marxes voluntàries, 84 expulsions per l’incompliment de les normes, 22  derivacions a Hotels Salut i 21 a d’altres dispositius socials. Les 750 places addicionals s’han afegit a les 2.200 que ja estaven operatives en altres recursos abans de l’estat d’alarma i que han seguit funcionant durant aquest període. Per tant, en aquests mesos Barcelona té fins a 2.950 places per a persones sense llar.  Desescalada per als equipaments temporals El primer equipament que deixarà de funcionar serà el dispositiu  de Sant Joan de Déu Serveis Socials i l’hotel salut que gestiona Sant Pere Claver – Fundació Serveis Socials, pensats per facilitar l’aïllament de persones amb simptomatologia de covid-19 o que han tingut contacte amb persones positives. Previsiblement, ho farà a partir de l'1 de juliol. D'altra banda, el Pere Calafell tancarà momentàniament el 30 de juny per fer-hi obres de reforma a l'estiu. Els següents a desmuntar-se seran els dos pavellons cedits per Fira de Barcelona, que seguiran operatius amb una capacitat de 450 places fins al 30 de setembre.   Per altra banda, els altres tres espais extraordinaris restants seguiran funcionant com a mínim fins al 31 de desembre. Es tracta de l'equipament per a dones que gestiona Progess, l’equipament per a joves en situació de carrer que gestiona Superacció i l’equipament per a persones amb addiccions cedit per la Fundació Pere Tarrés i que gestiona l’Associació Benestar i Desenvolupament (ABD). Tots tres sumen 160 places.   Casos positius Durant l'estat d'alarma s'han practicat 1.106 proves PCR entre els allotjaments habituals i els extraordinaris, segons dades del 21 de maig. S'han detectat 133 casos positius i s'han fet 100 trasllats a Hostel Salut i 17 hospitalitzacions. No hi ha hagut cap cas de defunció.  Perfils d'atencions De les 1.025 persones ateses en total un 87% eren homes i un 13% dones. El 59% de les persones ateses té nacionalitat estrangera no comunitària, el 8% nacionalitat comunitària i el 33% restant nacionalitat espanyola. Entre les dones el pes de la nacionalitat espanyola creix fins a representar el 46% del total. El 36% dels homes atesos es troben en situació d’irregularitat administrativa, una proporció que en el cas de les dones baixa al 19,5%. Un 10% addicional d’homes i un 15% de les dones disposen de permís de residència però no de permís de treball. A més a més, 19 persones allotjades són sol·licitants de protecció internacional i 5 tenen reconegut l’estatut de refugiat. El 70% dels homes i el 46% de les dones que han entrat en els recursos d’emergència dormien al carrer prèviament. Un 7% dels homes i un 15% de les dones estaven en altres recursos institucionals com hospitals, altres centres de serveis socials, centres de menors o centres penitenciaris. El 23% d’homes i el 39% de dones que falta a cadascun dels percentatges vivien en habitacions rellogades, compartint habitatges amb amics o familiars, en hostals, pensions o en immobles ocupats. Entre el conjunt de les 1.025 persones ateses, un 8% pernoctava en altres municipis de l’àrea metropolitana abans d’accedir als recursos, un 7% provenia de municipis més llunyans i fins a un 17% addicional ha preferit no informar del lloc on estaven abans de l’entrada al recurs.    Crit a la Generalitat Mantenir les persones allotjades en els diferents recursos creats durant l'estat d'alarma tindrà un impacte en les finances municipals addicional de 9 milions d'euros, que faran pujar fins a 44 milions la partida destinada a persones sense llar i vulnerables.   "Seguirem fent molt però cal fer molt més des de les altres administracions", ha dit Tarafa. La regidora ha remarcat que Barcelona no pot absorbir i resoldre "en solitari" la situació de les persones sense llar "de tot Catalunya". "L'Ajuntament de Barcelona no pot fer de Generalitat, ha de ser un tema de país", ha dit demanant un abordatge "molt més contundent" criticant que l'estratègia de sensellarisme de la Generalitat tingui una dotació que no arriba a 1 milió d'euros.  Davant d'això, Tarafa ha demanat que el Govern augmenti el pressupost per aquesta partida "com a mínim" fins a 10 milions d'euros.  L’Ajuntament calcula que així seria possible posar en marxa de manera equilibrada arreu de Catalunya cinc centres residencials amb 50 places cadascun i uns 200 pisos del projecte Primer la Llar (Housing First) amb acompanyament social especialitzat, la qual cosa permetria sumar 450 places d’acollida addicionals. Segons dades facilitades aquest dijous, mentre que Barcelona suma més de 2.000 places, a a resta de l’Àrea Metropolitana són unes 80 i a la resta de Catalunya "amb prou feines arriben a les 100".

Summary: Més d'un miler de persones vulnerables ha passat pels equipaments habilitats a Barcelona arran de l'estat d'alarma


El Servei Públic d'Ocupació Estatal (SEPE) ha reconegut i pagat prop de 6 milions de prestacions d'atur al maig per un valor rècord de 5.121 MEUR, segons ha informat el Ministeri de Treball. Concretament, han estat 5.988.572 prestacions en aquest cinquè mes del 2020, de les quals 791.921 han estat noves. La xifra total inclou les prestacions per atur i els afectats per un ERTO, fins i tot els treballadors que han tornat total o parcialment a la feina durant aquest maig. Catalunya suma 965.334 d'aquestes prestacions, 751.578 de les quals corresponen a ERTOs. El SEPE afirma que ha reconegut el 98,5% de les sol·licituds rebudes, quedant pendents noves prestacions o les que han arribat a l'organisme amb "errors que han de ser arreglats".

Summary: L'Estat paga prop de 6 milions de prestacions al maig per un valor rècord de 5.121 MEUR


Els Mossos detenen quatre persones i recuperen 24 motos i 33 cotxes  ACN Barcelona.-Mossos d'Esquadra de les comissaries de Nou Barris, Gràcia, Sarrià i Les Corts i també de la Divisió de Trànsit han desarticulat un grup que robava cotxes i motos a l'àrea metropolitana de Barcelona. Durant l'operatiu policial, que es va portar a terme el 18 de desembre, els agents van detenir quatre homes i van recuperar 24 motos i 33 cotxes robats els últims sis mesos. La parella d'un dels arrestats també va quedar denunciada. Un dels detinguts era el responsable d'un taller que utilitzava les peces dels cotxes per reparar vehicles. Aquest any s'ha denunciat a la ciutat de Barcelona el robatori de 2.493 motos, i se n'han recuperat 1.046. Els quatre homes detinguts tenen entre 26 i 39 anys, dos d’ells són espanyols i els altres dos són de nacionalitat hondurenya i polonesa. Se'ls acusa dels delictes de robatori o furt d'ús de vehicle, furts, receptació, pertinença a grup criminal i falsificació documental.   La investigació va començar a partir de la denúncia d’un veí del districte de Sarrià- Sant Gervasi a qui li havien robat la seva moto. Es va adonar del robatori gràcies a l’avís de geolocalització que indicava que la seva motocicleta estava en moviment. Immediatament es va desplaçar fins al lloc que li estava indicant l’aparell però només va trobar una furgoneta, que va fugir quan el conductor va veure’l. Gràcies a la denúncia van localitzar la motocicleta abandonada.   Els agents que ja estaven investigant aquests fets van formar un grup coordinat d'investigadors de diverses comissaries de la ciutat. També es van incorporar membres del Grup de Recerca i Documentació de la Divisió de Trànsit, formats per detectar documentació i vehicles amb aparença de legalitat però amb documentació falsa o peces manipulades que provenen parcial o totalment de vehicles robats.   Els agents van identificar quatre persones que pertanyien a un grup criminal dedicat al robatori de vehicles establert a la localitat de Begues, al Baix Llobregat. El presumpte responsable, un home de 38 anys de nacionalitat espanyola i veí de Begues, amb antecedents per delictes similars com a membre de grups criminals ja desarticulats, hauria creat aquest des de feia com a mínim un any. Completaven l'organització la seva parella i dos homes més, un de 26 anys i veí de Begues, i un altre de 38 de anys i veí de L’Hospitalet.  Els investigadors van fer tres entrades i registres a Begues, on es va constatar que la casa del principal investigat era el centre d’operacions. A l’interior van trobar molts documents de vehicles i una màquina encunyadora de matrícules que els permetia obtenir qualsevol matrícula amb aspecte legal. L’ús d’aquesta màquina es limita a operadors amb requisits que els investigats no complien. Ara els Mossos l'analitzen per esbrinar la seva procedència.   També van escorcollar una casa de mil metres quadrats on van descobrir el lloc on es realitzaven els desballestaments de vehicles i les posteriors manipulacions per trasplantar peces sostretes a vehicles comprats després d’un sinistre. En aquest recinte es van localitzar peces de fins a 26 vehicles robats.   Un cop realitzats aquests trasplantaments, les peces dels vehicles sostrets que encara tenien algun valor es traslladaven a una nau de Begues. Aquesta va ser la tercera entrada, on van trobar peces de fins a 18 vehicles més.   En els registres també van intervenir tres vehicles a nom dels investigats, dos vehicles de gamma alta i una furgoneta robada amb unes plaques de matricula d’una altra furgoneta accidentada. Tenia una rampa per carregar motocicletes amb un aparell que servia per manipular els bombins i poder-les desbloquejar.   La investigació va permetre recuperar 24 motocicletes i 33 cotxes en total. Es relaciona el grup amb 12 robatoris més de motocicletes que s’haurien investigat prèviament a la desarticulació del grup.   Els Mossos van detenir els tres principals investigats el 18 de desembre. També es va realitzar una quarta entrada en un taller de Vic, on portaven peces de vehicles sostrets per instal·lar-les en algun vehicle per ser reparat en aquell mateix taller. El seu responsable, un home polonès de 39 anys veí de Vic, va quedar detingut per receptació. Va quedar en llibertat després de declarar a la comissaria.  Els altres tres van quedar en llibertat després de passar a disposició del jutjat de guàrdia de Gavà el 20 de desembre.

Summary: Desmantellen un grup que robava motos i cotxes a l'àrea metropolitana de Barcelona


El re escollit president de l'Assemblea Nacional Catalana, Jordi Sánchez, ha tancat la polèmica sobre la falta d'unitat a l'entitat i ha assegurat que "tothom té clar que l'objectiu és treballar de manera unida". A 'L'entrevista del diumenge' del 3/24, Sánchez ha defensat la "pluralitat i la diversitat" de l'ANC, i ha atribuït la polèmica dels darrers des a la "mediatització" dels debats interns. En aquest sentit, ha assegurat que "segons quines declaracions, poden alimentar la sensació d'enfrontament" sobre qüestions que ha garantit que no es viuen de manera "traumàtica" dins l'entitat.  D'altra banda, Sánchez ha descartat que en la legislatura que començarà després del 26-J en pugui sorgir un oferiment a Catalunya per fer un referèndum. Ho considera "molt improbable" i ha dit que només ho acceptarien sota unes condicions: que es celebrés el 2017, que hi hagués una pregunta clara i vinculant, i que s'assegurés la presència d'observadors internacionals. Pel que fa al futur de Convergència Democràtica de Catalunya i a la creació d'un nou partit que ahir van aprovar els militants de la formació, Jordi Sánchez ha assegurat que és una qüestió que "influencia el procés", ja que es tracta d'un dels partits "determinants" en el projecte sobiranista. Així, ha afegit que "cal desitjar que, allò que facin, ho facin ràpid, bé, i en surtin reforçats". "En aquest procés ens necessitem tots", ha conclòs.

Summary: Sánchez defensa la "pluralitat i diversitat" de l'ANC i assegura que "tothom té clar que cal treballar de manera unida"


La portaveu parlamentària d'ERC, Anna Caula, ha assegurat que el seu grup parlamentari entoma amb "bastanta conformitat" l'informe dels lletrats del Parlament sobre els diputats suspesos arran de la interlocutòria del Tribunal Suprem. Així ho ha assegurat en roda de premsa al Parlament a l'espera de la nova reunió que es durà a terme aquest dimecres abans de la segona sessió del ple. Els republicans volen analitzar ara aquestes "opcions de solució"  i es mantenen en dos "objectius": no volen que els seus diputats renunciïn a l'acta i avisen que la justícia "no pot alterar la majoria parlamentària". En aquest context, Caula ha apostat per què tinguin "dret a tots els seus drets", també els econòmics. D'altra banda, i en línia amb les declaracions d'aquest dilluns de la portaveu del partit, Marta Vilalta, Caula ha emmarcat el projecte Crida Nacional per la República al "centre-dreta" i creu que fa falta aquest espai polític "fort i potent". "Probablement aquest espai neix per omplir un espai independentista que també necessita els seus altaveus; la unitat d'acció ens fa forts; tot el que ens faci més potents com a societat, endavant", ha resolt.

Summary: ERC es mostra en "bastanta conformitat" amb l'informe dels lletrats del Parlament


Els 'riders' de l'empresa de menjar a domicili Deliveroo -repartidors que van en bicicleta- han anunciat una nova vaga de 48 hores per al cap de setmana vinent, 8 i 9 de juliol, després que ja fessin una primera aturada de tres hores el diumenge passat. Així ho han anunciat aquest dimecres, dia en què una trentena de repartidors s’han concentrat aquest dimecres al passeig de Sant Joan per presentar una denúncia contra l’empresa davant del Departament  de Treball de la Generalitat de Catalunya. L’objectiu és que s’investiguin les "males pràctiques" de la companyia, així com tots els punts “abusius” dels contractes i que “vulneren els drets” dels treballadors, tal com denuncien els 'riders'.  "Protestem per denunciar davant la inspecció de treball la situació de falsos autònoms que estem patint els treballadors de Deliveroo actualment", ha afirmat Txiki Blasi, un dels portaveus del col·lectiu.  A més, des del col·lectiu ‘Ridersxderechos’, també han exigit a l’empresa de repartiment de menjar a domicili una millora de les condicions laborals dels i les treballadores. En aquest context, els treballadors reclamen que, malgrat que l’empresa els reconeix com autònoms, estan desenvolupant la seva activitat com a assalariats, tal com ha criticat Oriol Alfambra, secretari de la Secció Sindical Deliveroo Barcelona.  Els repartidors s’han desplaçat fins l’ajuntament per presentar aquesta queixa. Així, Oriol Alfambra ha reclamat a la porta de l’edifici el suport de les autoritats i ha reivindicat la “mala praxis” de l'empresa. “Estan aprofitant buits legals per a l’explotació”, ha afirmat. “Aquesta empresa el que està fent és aprofitar-se de les persones per enriquir-se”, ha afegit al respecte Txiki Blasi.  A més, els 'riders' han  transmès les seves reivindicacions a l'Ajuntament de Barcelona i han entregat a representants municipals un document per demanar al consistori que demani Deliveroo 'empresa non grata a la ciutat'.  Aquesta concentració arriba després d’una vaga de tres hores que va tenir lloc el passat diumenge. No obstant, els treballadors afirmen que l’empresa “no ha reaccionat” i que, atesa aquesta situació, s’ha convocat una altra vaga el proper cap de setmana, durant 48 hores. A més, desprès del comitè de riders a Madrid el passat dimarts, des del col·lectiu afirmen que faran moviments conjunts entre els repartidors de diverses ciutats de l'Estat per “tenir més força en aquesta lluita”.

Summary: Els repartidors en bicicleta de Deliveroo faran vaga de 48 hores durant el cap de setmana


La Universitat Autònoma de Barcelona (UAB) ha incorporat una caldera de biomassa forestal al Servei d'Activitat Física (SAF) del Campus de Bellaterra. La posada en marxa de l'aparell s'emmarca en projecte 'Boscos del Vallès' que impulsa el Conselll Comarcal del Vallès Occidental i que té per objectiu obtenir energia neta i de proximitat i contribuir en la cura dels boscos i en la prevenció d'incendis. Gràcies a aquest projecte, la UAB esdevé la primera universitat catalana que compta amb un aparell d'aquestes característiques. L'entrada en funcionament de la caldera de la UAB completa la primera fase del projecte 'Boscos del Vallès' que també inclou una altra instal·lació d'aquestes característiques a l'Hospital de Terrassa.  El president del Consell Comarcal, Ignasi Giménez, ha lliurat les claus de la instal·lació a la concessionària UTE Boscos del Vallès – representada pel seu gerent, Raimon Mariné-  acompanyat del vicerector del Campus de la UAB, Carles Gispert i el director del SAF, Andreu Benet.  La nova caldera donarà servei per primera vegada a unes instal·lacions esportives universitàries i se'n beneficiaran totes les persones usuàries -unes 6.300-. L'aparell escalfarà la piscina, l'ambient i l'aigua de les dutxes.  Carles Gisbert, vicerector del Campus de la UAB, s'ha mostrat molt satisfet amb la posada en marxa d'aquesta caldera perquè "la UAB des de fa tems es preocupa per la sostenibilitat i el respecte al medi ambient". En aquest sentit ha afirmat que el centre universitari compta amb uns plans de sostenibilitat que està executant i aquest "suposa un pas més per fomentar l'ús eficient dels recursos".  L'entrada en funcionament d'aquest sistema se suma a la caldera que es va inaugurar a l'Hospital de Terrassa la setmana passada. En aquest cas, es tracta d'un aparell de majors dimensions que s'alimentarà de 3.250 tones de fusta cada any que s'extrauran de boscos de la comarca gestionats sosteniblement, el que suposarà la neteja d'unes 160 hectàrees. El subministrament de calor s'aplicarà tant a la calefacció com a l'aigua calenta sanitària de l'edifici de l'hospital i amb l'energia que produirà la caldera es podrien alimentar 735 habitatges. A més, la substitució del gas per la biomassa permetrà estalviar l'emissió de 1.200 tones de CO2 a l'atmosfera. El president del Consell Comarcal, ha recordat que el 60% del Vallès Occidental està format per massa forestal i ha destacat la importància del projecte. "Amb la instal·lació d'aquestes dues calderes que estan obligades a consumir producte de quilòmetre zero de boscos de nostra comarca el que fem és incentivar i dinamitzar el mercat de la biomassa al qual els propietaris forestals s'hi pdoran adherir". Així mateix ha indicat que la UAB i l'Hospital de Terrassa "acabaran compromessos amb el seu territori afavorint la prevenció d'incendis i promovent un nou model menys contaminant". Segons Giménez aquest és un clar exemple "d'economia circular!.  Giménez afirma que la voluntat del projecte és seguir dinamitzant el sector de la biomassa forestal a la comarca: "La idea és que siguin dos equipament referents per poder impulsar el consum de biomassa com una aposta de nou model energètic i compromís amb el territori afavorint la prevenció d'incendis", explica Giménez.

Summary: La UAB esdevé la primera universitat de Catalunya en incorporar una caldera de biomassa forestal


Els treballadors de l’Empresa Municipal de Transports (EMT) de Tarragona han convocat aturades parcials del servei pels dies 8 i 10 de maig, enmig del conflicte laboral obert amb l’empresa per la reivindicació d’una pujada salarial i de la millora de la flota. Segons ha informat el comitè d’empresa en un comunicat, en aquests moments no veuen una altra sortida possible a la problemàtica. La vaga, diuen, s’ha convocat com una “primera mesura” i està pensada per aplicar-se “d’una manera gradual”. En concret, s’han previst aturades entre les 10 i les 12 hores i entre les 16 i les 18 hores dels dies 8 i de 10 maig “amb la voluntat de fer el mínim dany possible i que tota persona pugui tenir la flexibilitat suficient per tal d’acudir al seu lloc de treball”.  Entre les reivindicacions del comitè hi ha l’exigència que es resolguin “els problemes constats i constatables en les eines de treball com autobusos obsolets, emissores deficients –que diuen que ja estan aquí, però no estan instal·lades-, horaris poc recomanats mirant la salut i la seguretat dels conductors, màquines expenedores de tiquets i validadores d’abonaments, rampes d’accessibilitat a l’interior de l’autobús, i calefaccions i aires condicionats”, entre d’altres.  El comitè demana també que es resolguin els greuges comparatius existents, de tota mena, que al seu parer “denoten discriminacions rebutjables i inacceptables”. Segons els representants dels treballadors, molts dels problemes que denuncien “repercuteixen seriosament en la salut i seguretat del treballador, com demostra l’increment de les baixes laborals”.  En el seu comunicat, els representants dels treballadors demanen “comprensió i paciència”, atès que algunes reivindicacions “afecten tant als treballadors com als usuaris, atès que s’allarguen en el temps i no se’ls està donant cap solució”.  Primeres afectacions aquest dimarts i dimecres Per la seva banda, en un breu comunicat, l’EMT ha informat que els serveis ordinaris i extraordinaris s’han vist afectats aquest dimarts pel conflicte laboral obert a l’empresa. En aquest sentit, s’han deixat de prestar algunes expedicions de les línies 8, 22 i 42. De cara a aquest dimecres, es preveuen afectacions en la línia 54.

Summary: Els treballadors de l’EMT de Tarragona convoquen aturades parcials del servei pels dies 8 i 10 de maig


La Policia Local d'Amposta va detenir el passat dia 23 dos homes, de 25 i 37 anys d'edat, i els Mossos d'Esquadra van detenir-ne un tercer, com a presumptes autors d'un robatori amb força en un habitatge situat al carrer Corsini. Els individus van ser sorpresos 'in fraganti' pel propietari de la casa després d'haver-hi accedit forçant el pany de la porta. Alertat dels fets el cos policial pel mateix afectat i un testimoni, els agents van detenir els detinguts pel carrer Barcelona mentre circulaven amb el seu vehicle. Al seu interior, van intervenir diversos estris per inhabilitar el bombí del pany de la porta i poder accedir a l'immoble. Segons la policia local, que ja havia detectat un cas similar a la ciutat aquest mes de maig, el grup actuava trucant al timbre de les cases, i en cas que ningú contestés, forçar el pany per entrar a robar. Una tercera persona, que va ser detinguda pels Mossos, vigilava els accessos de la casa per avisar-los si s'apropava algú.

Summary: Tres detinguts pel robatori a l'interior d'un habitatge d'Amposta


Barcelona ha presentat aquest dimecres el projecte Marca Barcelona, que pretén projectar la ciutat al món i gestionar-ne la reputació amb una "visió única". La iniciativa pretén projectar al món una ciutat de progrés en la qual desenvolupar-se a nivell personal i professional, connectada, de contrastos, de persones i amb ànima i iniciativa. Durant la intervenció inaugural de la presentació, l'alcaldessa de Barcelona, Ada Colau, ha defensat que un "bon posicionament internacional" de la ciutat és "clau" no només per atraure inversió i generar activitat econòmica, sinó també per "millorar la vida dels ciutadans". La iniciativa vol alinear els principals actors de la ciutat en una mateixa direcció amb l'objectiu d'oferir al món un "relat" sobre la ciutat. El projecte es va iniciar fa dos anys i pretén projectar la ciutat a nivell mundial, així com identificar-ne els valors diferencials que la permetin competir a nivell global.  Segons han explicat els participants en el projecte, aquest vol transmetre que la capital catalana és una ciutat global, que és "més que turisme", que va més enllà de la Barcelona ciutat, que vol ser un model de progrés, que "transmet empenta i màgia" i, finalment, que és "especialista en diversitat". El projecte, en el qual han participat 170 actors de la ciutats, des d'institucions i entitats a professionals i cooperatives, es desenvoluparà en tres fases. Ara està en la primera, que és la d'elaborar el relat que es vol projectar de Barcelona. La segona serà donar-lo a conèixer, mentre que la tercera se centrarà en anàlisi.  Colau defensa un projecte "àmpliament compartit"  Colau ha destacat la "resiliència" de la ciutat davant les "adversitats" del darrers anys i ha remarcat la necessitat que el relat sobre Barcelona sigui "àmpliament compartit". L'alcaldessa ha subratllat la importància que el projecte de ciutat sigui inclusiu i que afavoreixi la cohesió social.   Malgrat que ha reconegut que Barcelona és una de les ciutats més atractives del món, ha assenyalat que "cal seguir treballant per destacar-ne noves fortaleses" i que la ciutat té encara grans "reptes". "És important que confiem en les nostres possibilitats", ha afirmat. El 80% dels assistents al MWC volen que se celebri a Barcelona  El conseller delegat de GSMA, John Hoffman, ha explicat que l'any passat van fer una enquesta als assistents al MWC i el 80% van dir que volien que se celebrés a Barcelona. Ha assegurat que els assistents al MWC, del qual en són els organitzadors, "no vénen al MWC", sinó a Barcelona. Després que aquest dimecres hagi presentat el MWC 2019, Hoffman ha apuntat que Barcelona és una ciutat "única" i "oberta al futur". Segons ha explicat, la capital catalana va ser l'escollida per organitzar el MWC per les instal·lacions per fer congressos, les infraestructures, les connexions i el talent, entre d'altres. "Estem compromesos per fer que Barcelona estigui associada a la tecnologia", ha dit.

Summary: Barcelona es presenta com una ciutat de progrés i talent en un projecte que vol potenciar la seva projecció al món


Un tsunami a Indonèsia ha deixat un mínim de "222 morts i 843 ferits" al país del sud-est asiàtic, segons declaracions del portaveu de l'agència indonèsia de gestió de desastres, recollides per les agències internacionals de notícies Reuters i Agence France-Presse. Segons les autoritats locals, l'erupció del volcà Anak Krakatoa hauria causat una allau submarina, cosa que, juntament amb un augment sobtat de la marea per la lluna nova, explicaria el tsunami. El desastre natural ha afectat les costes de l'estret de Sonda, que separa les illes de Java i Sumatra. Diverses platges turístiques, a banda de zones residencials a localitats com Pandeglang, a l'illa de Java, han patit els estralls de la catàstrofe.

Summary: Almenys 222 morts i més de 800 de ferits en un tsunami a Indonèsia


Una persona ha estat detinguda cap a tres quarts de vuit del vespre d'aquest diumenge a la Via Laietana de Barcelona, prop de l'oficina de Correus, pels agents dels Mossos d'Esquadra. La detenció s'ha produït durant les protestes per la presència de Felip VI. Segons fonts policials, l'home hauria agredit un mosso de la brigada mòbil d'aquest cos i ha estat arrestat per atemptar contra un agent de l'autoritat. Centenars de persones protesten pels carrers del centre de Barcelona des de quarts de sis de la tarda convocats pels Comitès de Defensa de la República (CDR) per la presència de Felip VI a Barcelona amb motiu del Mobile World Congress (MWC). Els Mossos han blindat el Palau de la Música amb un fort dispositiu de seguretat i han tallat el pas de diversos carrers, entre els quals la Via Laietana. Per aquesta raó, molts manifestants s'han concentrat a la plaça Urquinaona, on, segons l'Ajuntament de Barcelona, hi ha unes 500 persones.

Summary: Un detingut durant les protestes per la presència de Felip VI a Barcelona


El sinistre s'ha produït aquest matí a la C-154 ACN Sant Bartomeu del Grau.-Dues persones han mort aquest dimecres al matí en un accident de trànsit a Sant Bartomeu del Grau (Osona), segons ha informat el Servei Català de Trànsit, El sinistre s'ha produït a dos quarts i mig de deu del matí a la carretera C-154, a l'alçada del quilòmetre 11,1. Es desconeixen les circumstàncies de l'accident. Fins al lloc, s'hi han desplaçat tres dotacions dels Bombers de la Generalitat.

Summary: Dues persones moren en un accident de trànsit a Sant Bartomeu del Grau


La donació d'òrgans al sud-est asiàtic és molt minoritària. A Malàisia, hi ha un donant per cada milió d'habitants, mentre que a Filipines, només arriba al 0,1. A Espanya, en canvi, és de 48 donants per milió d'habitants. Per tal de potenciar la formació d'experts en els països on encara és residual aquesta opció, la UB ha impulsat un programa acadèmic especialitzat per tal de formar professionals de la salut en vuit universitats de Malàisia, Myanmar, les Filipines i Tailàndia. Forma part del projecte ODISSeA, l'Organ Donation Innovative Strategies i Southeast Asia), i és una iniciativa pionera que vol fomentar la col·laboració institucional per millorar les taxes de donació i establir un sistema sostenible de formació en donació d'òrgans en aquests països.  El professor de la Facultat de Medicina i Ciències de la Salut de la UB, Martí Manyalich, organitzat aquest programa de formació que té lloc a Barcelona aquesta setmana. Està finançat pel programa Erasmus+ de la Unió Europea, i hi participen també professionals de la Universitat de Bolonya, la de Zagreb, la Fundació DTI i la companyia Dinamia, d'Espanya, especialitzada en consultoria i avaluació de projectes socials.  La falta d'òrgans és l'obstacle principal en la pràctica mèdica del trasplantament arreu del món i per això, ODISSeA va tirar endavant aquesta iniciativa per a què trenta experts de les Filipines, Malàisia i Myanmar participants en la primera edició del curs, podran millorar els coneixements i desenvolupar les eines indicades per esdevenir formadors en donació d'òrgans dins de la seva institució universitària, a través d'un programa de formació en línia i també presencial.

Summary: La UB impulsa un programa de formació per potenciar la donació d'òrgans al sud-est asiàtic


El president d'ERC troba "significatiu" que fiscalia i Vox coincideixin en les acusacions ACN Barcelona.-El president d'ERC, Oriol Junqueras, rebutja negociar els pressupostos de l'Estat si es continuen vulnerant drets i llibertats. "De què serveix negociar els pressupostos si es vulneren drets fonamentals?", ha preguntat en una entrevista a l'Ara. Segons el líder dels republicans en presó preventiva es de fa més d'un any, els drets i llibertats són una "qüestió prèvia" als pressupostos i també ha posat en dubte que es compleixi "l'augment substancial" de recursos per a Catalunya tenint en compte l'experiència. Sobre el judici de l'1-O, ha considerat "significatiu" que fiscalia i Vox coincideixin "molt" en les acusacions. Junqueras posa en qüestió que s'hagin de negociar els pressupostos del govern de Pedro Sánchez en el context actual. "Hem de negociar uns comptes si s’està condemnant humoristes, tuitaires i cantants? Per què hem de parlar de xifres si ens despertem un matí i la Policia Nacional deté sense ordre judicial alcaldes, activistes i fotoperiodistes?", ha preguntat.  Per al líder d'ERC, si no hi ha un acord sobre com aturar la regressió de drets i llibertats, "de què servirà posar-se d'acord en unes partides que ni tan sols sabem si s'executaran?", ha afegit. Junqueras ha admès que un govern del PSOE i Podem "sempre serà més dialogant que un govern de PP, Cs i Vox" i que poden fer "més fàcil" trobar "finestres de diàleg i oportunitats per avançar cap a una solució". Però ha instat el president Sánchez a "fer gestos clars" i ha avisat que no donaran un "xec en blanc". Sobre el judici de l'1-O, Junqueras ha assenyalat que qui acusa és Vox, un partit d'extrema dreta. I ha considerat que els demòcrates europeus haurien de donar suport al republicanisme català, que segons diu, defensa les institucions inclusives i no excloents. En aquest sentit, Junqueras ha assenyalat que fiscalia i Vox coincideixen molt en les acusacions i veu "significatiu" que els tesis s'assemblin bastant. Pel que fa als pactes postelectorals a Barcelona, Junqueras assegura que ERC està oberta a pactar amb "tots els que defensin la democràcia i estiguin en la lluita antirepressiva". Segons el president d'ERC, "no sobra cap demòcrata" i no ha tancat la porta a ningú. "L'obrim a tothom", ha insistit.  Preguntat per si està preparat per seguir molts anys a presó, Junqueras ha respost que ho farà "si és el preu que ha de pagar per defensar els drets fonamentals". I ha descartat demanar un indult perquè assegura que no ha comès cap delicte. "Els meus fills necessiten un pare, sí, però també una democràcia que funcioni i en què es respectin drets i llibertats", ha reblat.

Summary: Junqueras: "De què serveix negociar els pressupostos si es vulneren drets fonamentals?"


Levy al director de TVC: "No li demanaré que sigui neutral però almenys ho podria aparentar" ACN Barcelona.-El director de TVC, Vicent Sanchis, ha negat aquest divendres que faci mítings quan participa en actes on és convidat, sinó que realitza anàlisi d'actualitat. Sanchis ha estat criticat pel fet que participés recentment en un acte de l'ANC a Pallejà. Ciutadans, el PPC i Catalunya Sí que es Pot han criticat la participació de Sanchis en aquesta conferència. En aquest context, Andrea Levy, parlamentària del PPC, li ha dit a Sanchis: "No li demanaré que sigui neutral però almenys ho podria aparentar". A la Comissió de Control de la CCMA al Parlament, el director de TVC ha assegurat que fa anàlisi de realitat i que cuida molt les seves paraules pel seu càrrec. "La porta del director de TV3 estan obertes a tothom, a gent que demana explicacions, anàlisi i com anirà això o allò" en àmbits com els periodístics, ha declarat.  Fernando de Páramo, parlamentari de Ciutadans, ha criticat Sanchis per fer conferències independentistes i mítings amb l'ANC per parlar sobre la independència i del referèndum i l'ha criticat també per incomplir el llibre d'estil de la Corporació Catalana de Mitjans Audiovisuals (CCMA). Una idea que també ha posat sobre la taula Jèssica Albiach, de Catalunya Sí que es Pot. Albiach ha manifestat que Sanchis va anar a un acte de l'ANC "saltant-se el llibre d'estil" i va dir coses com que "s'entén una certa opacitat del Govern en el moment de prendre decisions sobre el referèndum i deia que no es podien donar gaires pistes del que pretén fer-ho". Per la seva part, Andrea Levy, parlamentària del PPC, ha dit a Sanchis que "es pronuncia sobre política perquè ja ho feia abans i a la conferència amb l'ANC el 12 de maig es va pronunciar de política perquè li agrada més que ser director de TV3".  Sanchis ha declarat que com a director de TV3 no fa mítings, sinó que fa anàlisi d'actualitat. "El pròxim", ha replicat a De Páramo, "m'agradaria que fos a un acte de Ciutadans o pròxims a vostès i hi aniria a analitzar la realitat i mai a fer un míting com diuen vostès amb tanta contundència".  De Páramo ha reiterat que Sanchis va anar a l'acte de l'ANC "a fer un míting, a parlar de política, a comprometre la imparcialitat dels mitjans de comunicació com li diu el llibre d'estil de la CCMA". "Si vol ser polític, presentis a les eleccions i estigui en aquest costat amb els diputats, però està assegut a la banda de director de TVC que paguem tots els catalans", ha afegit.

Summary: Sanchis nega fer mítings després de les crítiques per participar en un acte de l'ANC


Adif ha adjudicat un nou contracte d'obres per valor de 3.478.326,22 euros per als projectes d'estructura i accessos de l'estació de La Sagrera. El projecte té un termini estimat de mig any i contempla l'execució de les instal·lacions no ferroviàries corresponents als túnels de les línies Barcleona-Granollers i Barcelona-Mataró al seu pas per la Sagrera. En concret, es tracta de les instal·lacions de protecció i seguretat per als túnels, les sortides d'emergència i locals tècnics associats. Les obres han estat adjudicades a la Unió Temporal d'Empreses (UTE) integrada per Cobra Instal·lacions i Servicios i Atil-Cobra i contemplen la instal·lació de subministres elèctrics, enllumenat i senyalització d'emergència, passamans en passadissos d'evacuació, xarxes d'hidrants i la xarxa de comunicació d'emergències. També està previst que s'habilitin portes d'evacuació i sistemes de detecció d'incendis i videovigilància, entre d'altres.

Summary: Adif adjudica un nou contracte per a les obres de La Sagrera per valor de 3,4 MEUR


A judici un clan familiar de Montblanc, acusat de blanquejar diners del contraban de tabac. El pare, un fill i una jove s'enfronten a 7 anys de presó pels delictes de blanqueig de capitals i pertinença a grup criminal. Tots tres s'han assegut a la banqueta dels acusats en el judici, que ha arrencat aquest dilluns a la secció quarta de l'Audiència de Tarragona. Durant el judici s'ha posat de manifest que la família va arribar a disposar de 80 hectàrees en finques. També que havien constituït un parell de societats, i que compraven molts immobles i feien grans pagaments en efectiu. Agents de la policia de Vigilància Duanera han acreditat una permuta amb l'Ajuntament de Montblanc en la qual la família en sortia clarament "beneficiada". L'alcalde de Montblanc és un dels testimonis citats a declarar. Segons la fiscalia, el principal acusat es dedicava al contraban de tabac i introduïa al sistema econòmic els beneficis obtinguts, a través del seu cercle familiar més proper. De fet, anteriorment l'home ja havia estat imputat en cinc delictes -i detingut en quatre ocasions- per contraban de tabac a l'engròs. És un clan familiar que ha passat pels jutjats diverses vegades, amb sentències per diversos procediments vinculats a aquesta qüestió. Donada l'existència del delicte previ es va iniciar una investigació per uns rendiments de de treball "injustificats".  Així, la investigació es va centrar en supervisar bases de dades de l'Agència Tributària, el cadastre i d'altres, i comprovar totes les propietats i l'entorn familiar, durant el període del 2007 al 2012. Segons han declarat agents de la policia judicial de Vigilància Duanera, aquesta família catalana, amb tres fills, va arribar a acumular 80 hectàrees en finques del terme. La mare -que també estava acusada, però actualment és difunta-, constava com a propietària de la majoria de propietats, i també era la que tenia més participació en les societats.  Els agents també han explicat que el lloc on constava l'adreça fiscal era en realitat una finca rústica mig abandonada, amb material per llaurar en mal estat. "Passejava amb tractor, anava pels bars... però no semblava que estigués al càrrec de les operacions fiscals o comercials de les empreses", ha dit un dels agents, en relació al principal acusat. De fet, han assegurat que els fills i la jove, en aquest sentit, tenien major participació en les operacions, amb la suposada finalitat de blanquejar capital provinent de la compravenda il·legal de tabac importat. En el judici també s'ha donat a entendre que el tabac podria provenir de Malàisia i se sospita que el destí final seria Anglaterra, per la gran diferència de preu existent. Es dona la circumstància que un dels fills -no processat en aquesta causa- va estar en aquest país durant un parell d'anys, si bé no hi ha cap prova documentada sobre aquesta qüestió. Els agents, però, han remarcat una "evolució" en l'operativa per finançar les compres de tabac il·legal, amb "reunions d'inversors" on pactaven les seves aportacions i després feien els repartiments.  El judici se centrarà sobretot en provar el blanqueig de capital. L'import estimat s'aproxima als 480.000 euros. D'aquests, 206.000 euros es van pagar a l'Ajuntament de Montblanc per despeses d'urbanització de diverses finques, del denominat pla parcial 4. La fiscalia ressenya més pagaments al consistori. Destaquen 130.000 euros pagats amb 6.500 bitllets de 50, 20 i 10 euros. En el judici s'ha posat de manifest la permuta d'un petit encreuament a canvi de 4.000 metres de sòl industrial, un tracte que "beneficiava" clarament a la família. Aquest dimarts declararan l'alcalde Josep Andreu i dos representants més de l'Ajuntament, a part de responsables dels Mossos, en un judici que s'allargarà fins al 10 de desembre, dia en què està previst que declararin els tres acusats i es presentin conclusions definitives. La fiscalia sol·licita per a cadascun d'ells cinc anys i mig de presó i una multa de 200.000 euros per un delicte continuat de blanqueig de capitals i un any i mig més de presó per pertinença a grup criminal. Alhora demana comissar els bens, immobles i diners identificats amb el blanqueig.

Summary: El clan familiar de Montblanc que blanquejava diners del contraban de tabac va acumular 80 hectàrees en finques


La cap de l'oposició, Inés Arrimadas, està convençuda que es mobilitzacions de la propera Diada evidenciaran que "la independència té menys suport" que en Onzes de Setembre anteriors. A la sortida de la reunió amb el president de la Generalitat, Carles Puigdemont,  la líder de C's ha mostrat respecte per totes les manifestacions, també la independentista, però ha reclamat que s'abordin "amb urgència" les negociacions per trobar solucions a l'encaix de Catalunya a l'Estat. "Nosaltres voldríem una Diada per a tots els catalans", ha indicat. C's no participarà en els actes institucionals perquè entén que són partidistes al servei de la causa independentista i organitzaran un acte propi a Premià de Mar. "Mentre ells segueixen obsessionats en separar-nos, nosaltres ho estem perquè visquem millor", ha subratllat.

Summary: Arrimadas pronostica que la Diada servirà per evidenciar "que la independència té menys suport"


L'entitat sobiranista afirma que seguirà "lluitant per la llibertat" de Forn, Junqueras, Sànchez i Cuixart  ACN Barcelona.-"Encara algú dubta que a Espanya hi ha presos polítics?". És la pregunta retòrica de l'ANC després de la decisió del jutge del Tribunal Suprem Pablo Llarena de mantenir en presó preventiva Joaquim Forn. El missatge s'acompanya d'un fragment de la resolució judicial i se'n subratlla una frase: "`[...] per aconseguir l'aspiració d'independència que encara avui comparteix l'investigat". "No només ho diem nosaltres, també ho diu el jutge Llarena; són a la presó per les seves idees", afegeix en una piulada l'Assemblea que crida a no fer "ni un pas enrere". "Seguirem lluitant per la teva llibertat" i la d'Oriol Junqueras, líder d'ERC; l'expresident de l'Assemblea i diputat de JxCAT, Jordi Sànchez; i el president d'Òmnium Cultural, Jordi Cuixart, assegura l'ANC a Forn.

Summary: L'ANC es pregunta si "algú dubta que a Espanya hi ha presos polítics" després de la resolució de Llarena


L'Ajuntament de Barcelona i el Departament de Salut han elaborat per primera vegada, un Pla de Salut concret per a la capital catalana a partir del pla que ha elaborat el Govern . A través d'una setantena de projectes basats en deu línies, vol incidir en aspectes com la lluita contra les desigualtats, la salut mental, la salut comunitària o la universalitat del sistema en el període  2016-2020 responent a l'especificitat de població que hi ha als diferents barris. Per això, per exemple, es prioritzaran districtes com Nou Barris, Sant Andreu, Ciutat Vella o Sant Martí,  que en la darrera enquesta de  salut de la ciutat va quedar demostrada la seva vulnerabilitat enfront la zona nord.

Summary: La lluita contra les desigualtats entre barris i la salut mental, pilars del primer Pla de Salut de Barcelona 2016-2020


Dos agents dels Mossos d'Esquadra declararan aquest dijous als jutjats de Reus com a imputats per un presumpte delicte de lesions per trencar el braç a un detingut. Segons ha pogut saber l'ACN, els fets van passar el 19 d'agost del 2012 a l'àrea de servei de l'AP-7 a l'Hospitalet de l'Infant (Baix Camp), on els policies portaven a terme un dispositiu per prevenir robatoris. De matinada, van sospitar d'un vehicle on viatjaven dos germans de nacionalitat francesa, als quals van acabar detenint per no accedir a identificar-se, mirar de fugir i intentar subornar-los, segons van recollir en l'atestat. Per contra, els joves van assegurar que havien confós els mossos amb uns lladres perquè anaven de paisà i no entenien l'idioma. Un jutge de Reus va donar la raó als dos germans, que posteriorment van denunciar als agents per lesions, abús d'autoritat i denúncia falsa.  Els fets es van produir cap a dos quarts d'una de la matinada del 19 d'agost del 2012 a l'àrea de servei de l'AP-7 ubicada al municipi de Vandellòs i l'Hospitalet de l'Infant, al Baix Camp. Els agents, que realitzaven tasques de vigilància, van sospitar d'una maniobra "irregular" d'un vehicle i s'hi van apropar amb un cotxe sense cap logotip policial. Segons la documentació judicial a què ha tingut accés l'ACN, van ordenar als dos ocupants que s'identifiquessin, però aquests s'hi van negar, exigint-los que els ensenyessin la placa i que es personés al lloc una patrulla policial uniformada.  Es tractava de dos germans de nacionalitat francesa que viatjaven de Marsella a Nador (Marroc), que desconeixien tant el castellà com el català i que, en veure l'actitud dels dos individus que deien ser policies, van sospitar que podia tractar-se de dos lladres. Segons la seva versió, un d'ells se'n va anar cap a la zona de la botiga i del restaurant per demanar ajuda, mentre l'altre es quedava a l'interior del vehicle tocant el clàxon i prement l'accelerador per cridar l'atenció d'alguna altra persona que els pogués socórrer. En un moment donat, segons van assegurar, els agents els van colpejar, els van propinar puntades i els van insultar.  La versió dels agents és que els dos individus mostraven una actitud "hostil", tot i admetre que no s'entenien bé per la qüestió de l'idioma. Un dels mossos va explicar que es va haver de llençar sobre un dels acusats perquè es va escapolir i va entrar cridant a la botiga, mentre l'altre es va quedar a l'interior del vehicle amb una actitud, segons ell, desafiant. L'agent que va reduir al jove a terra va afirmar que no havia fet pressió sobre el braç, mentre que el seu company va negar haver colpejat cap dels dos individus. A més, els mossos van manifestar que el jove que es va fracturar el braç havia ensopegat amb una vorera mentre fugia. Al cap d'uns minuts es va desplaçar fins a aquesta àrea de servei de l'AP-7 una dotació dels Mossos d'Esquadra amb una patrulla uniformada, fet que va tranquil·litzar als dos joves francesos, els quals van accedir a lliurar els seus passaports, segons van referir els propis agents. Finalment, tots dos van quedar arrestats pels presumptes delictes de desobediència i resistència als agents de l'autoritat en no accedir a identificar-se i intentar fugir del lloc, i per intent de suborn, segons l'atestat.  Els dos nois van ser reconeguts per un metge aquella mateixa matinada a l'Hospital de Sant Joan de Reus. Ibrahim, que aleshores tenia 24 anys, presentava una fractura en el terç distal del cúbit i es va procedir a enguixar-li el braç. Posteriorment, va haver de ser intervingut quirúrgicament per la lesió. A més, el jove presentava restes de sang i es queixava d'un dolor a la cuixa. El seu germà Ismail, de 20 anys, presentava abrasions a la cara anterior de les dues espatlles i al genoll esquerre.  L'episodi es va resoldre judicialment el novembre del 2013, quan el jutjat penal número 2 de Reus va absoldre els dos germans francesos, tot i que la fiscalia demanava fins a nou mesos de presó per a cadascun. En la sentència a què ha tingut accés l'ACN, el magistrat va defensar que semblava "obvi i raonable" que els joves confonguessin els agents amb "uns lladres d'autopista" perquè anaven vestits "amb una vestimenta informal", en un vehicle sense logotipar, era de nit i es trobaven en una zona poc il·luminada on s'acostumen a produir robatoris. A més, el jutge va retreure als dos agents que no actuessin "amb els corresponents requeriments legals" ni s'esforcessin per fer-se entendre i, també, que confonguessin un gest que va fer un dels joves amb la mà amb la voluntat de subornar-los. Fins i tot, va referir que la caixera de l'establiment va creure que s'estava produint una baralla i va estar a punt de trucar a la policia. El magistrat també va subratllar que els dos germans "es van calmar" i van accedir a col·laborar amb els mossos quan es va presentar la patrulla amb uniforme a la benzinera.  El jutjat penal, però, no va entrar a valorar les ferides que presentaven els detinguts, per la qual cosa aquests van decidir denunciar els fets davant les autoritats. La defensa dels dos germans francesos sosté, en una denúncia, que els policies van incórrer en els delictes de lesions, d'abús de poder i de denúncia falsa per intent de suborn. Segons han confirmat fonts judicials, el jutjat d'instrucció número 2 de Reus va obrir unes diligències prèvies sobre els fets i ha citat a declarar als dos agents, com a imputats i acompanyats d'un advocat, aquest dijous al matí.

Summary: Dos agents dels Mossos declararan com a imputats per trencar presumptament el braç a un jove a l'Hospitalet de l'Infant


Emancipada del paraigua de Fira Alimentària, la nova Barcelona Wine Week (BWW) s'estrena des d'aquest dilluns i fins dimecres amb un objectiu clar: millorar les exportacions i vendes de vi produït a l'Estat als mercats exteriors. 550 empreses i una representació de 40 DO espanyoles formen l'aparador de la nova fira (al Pavelló 8 del recinte de Montjuïc), amb espai tant pels grans cellers com pels petits productors. I en aquest mirall de la producció vitivinícola estatal hi ha des de les darreres tendències i/o curiositats (vi sense alcohol, un vermut calent del Priorat o ampolles que proposen temes de conversa) fins a productes que fan reflexionar sobre els impactes del canvi climàtic al territori, com el 'Vi de fang', recuperat de les restes de la inundació de les instal·lacions del celler Rendé Masdéu l'octubre del 2019.  El nou saló vitivinícola de Fira de Barcelona, el Barcelona Wine Week, suposa l'emanciácio que aquest sector havia tingut anteriorment a la Fira Alimentària. Compta mb la participació de prop de 550 empreses i hi estan representades 40 Denominacions d'Origen (DO) espanyoles. El seu president, Javier Pagés, manifestava la setmana passada que el gran objectiu del saló és la internacionalització, perquè "el vi espanyol té una potència impressionant" i el BWW vol fer-lo més visible a l'exterior. Millorar "les exportacions i vendes als mercats exteriors" és doncs una de les grans missions d'un saló que confia rebre uns 15.000 visitants (la majoria, professionals del sector). Entre aquests, els 300 professionals internacionals "d'alt nivell" que el propi saló hi ha convidat, i encara 1.000 compradors d'arreu de l'Estat.  Al Barcelona Wine Week hi ha representades, és clar, les principals DO catalanes i de la resta de l'Estat. Per superfície contractada i nombre d'empreses expositores, Catalunya és la comunitat autònoma més representada. Grans cellers conviuen amb petits productors, cadascun sota el respectiu paraigua de la seva DO, i amb una política d'estands de la mateixa dimensió per afavorir una visibilització equitativa de les empreses. Això sí, els cellers més petits disposen d'un àmbit del pavelló reservat.  I com a tots els salons gastronòmics, les novetats i les propostes més singulars es fan un espai entre l'oferta consolidada i els grans noms del sector. És el cas del vi sense alcohol i halal de la gallega Mercantia. Aquests són vins desalcoholitzats que, per tant, tècnicament s'han d'anomenar "beguda a partir de vi", explica el gerent de l'empresa, Ramon Blanco.  Els seus són uns productes que per ara només elaboren una desena de productors a tot l'Estat, apunta, i que l'any passat va oferir 2,5 milions d'ampolles (a Alemanya el 2018 ja se'n produïen entre 10 i 12 milions, compara). Per això el marge de creixement és molt gran, diu, sobretot perquè han detectat "l'interès" en el mercat i comença a agafar força la distribució en supermercats.  Un vi salvat  de la riuada  De la seva banda, la bodega Rendé-Masdeu ha dut al BWW el que anomenen 'Vi de fang', és a dir, aquelles 6.000 ampolles que es van recuperar després de la inundació que va destrossar les seves instal·lacions l'octubre 2019 fruit de les grans pluges viscudes a la Conca de Barberà la tardor passada.  "És un renéixer perquè ho has perdut tot. És començar de zero, gràcies a la solidaritat de la gent que ens va ajudar a recuperar les ampolles, o poder a la venda unes ampolles (tres varietats de joves) que ens han fet diversos cellers de la D.O de Conca i de Montsant", diu la responsable del celler, Mariona Rendé. El 'Vi de fang', que va ser un dels escollits pels germans Roca per servir durant a la recent Cimera del Canvi Climàtic de Madrid. L'empremta del territori, i del clima, es veu clarament a través de cellers com el seu. Rendé confia que en agafar entitat pròpia, aquesta cita amb el món del vi creixerà. "Crec que això anirà més bé. Allà cada vegada hi havia menys cellers, la gent no feia negoci, perquè qui venia estava molt pendent de la alimentació i tenia massa coses al cap. Aquí es ve només pel vi", constata.  Més enllà de l'intercanvi comercial, el saló ofereix un programa d'activitats que proposa experiències sensorials i impulsa el coneixement al voltant del vi, posant l'accent en els seus vincles amb la cultura i la gastronomia. BWW compta amb la participació d’experts de prestigi, com el 'master of wine' espanyol Pedro Ballesteros, la 'master of wine' Almudena Alberca, l’enòleg Antonio Flores, els sommelier d'El Bulli Ferran Centelles i David Seijas, l'expert en harmonies François Chartier o Miguel i Mireia Torres, de Bodegas Familia Torres. Al saló a l'espai Speakers Corner se celebraran les conferències diàries per a tractar temes com 'El vi espanyol al món', 'La distribució dels vins online', 'L'enoturisme 3.0' o 'L'excel·lència a la sala', entre d'altres. A més, tindran lloc diferents tasts al dia per a un màxim de 60 persones cadascuna, dirigides per prestigiosos sommeliers.

Summary: La sostenibilitat i el territori, el fil de les novetats en l'estrena de la Barcelona Wine Week


El PSC-Units ha registrat una bateria de preguntes al Govern perquè expliqui per què s'han fet "tan pocs tests ràpids d'anticossos" a Catalunya, i si hi ha algun programa per realitzar-ne més. Segons les dades del Ministeri de Sanitat, a dia 2 de maig s'han fet a Catalunya 234.622 proves PCR i 9.857 test ràpids anticossos, una xifra minsa si es compara amb València -115.377 i 40.559- o Madrid -268.718 i 54.411-, segons les xifres que aporten els socialistes. La diputada Assumpta Escarp, que és qui registra les preguntes a la Mesa del Parlament, també demana saber quants tests ràpids han arribat a Catalunya des de l'inici de la pandèmia, separant les compres directes dels enviaments del ministeri de Sanitat. D'altra banda, els socialistes volen saber per què no s'han fet més proves emmarcades en el programa Orfeu de test ràpids a través de les universitats i centres de recerca.

Summary: El PSC-Units pregunta al Govern per què s'han fet "tan pocs" tests ràpids a Catalunya


El conseller de Territori i Sostenibilitat, Josep Rull, i la ministra de Foment en funcions, Ana Pastor, es reuniran divendres vinent, dia 5 de febrer, a la seu del ministeri a Madrid, tal com han confirmat a l'ACN fonts del Govern. Pastor va trucar aquest dijous Rull per demanar-li una trobada abans de la reunió de l'òrgan mixt de coordinació Generalitat-Renfe, que el conseller havia convocat per al proper dimarts dia 2. Finalment el Govern ha decidit ajornar una setmana la trobada de l'òrgan mixt, que es farà el dimarts 9, perquè tingui lloc després de la reunió entre Rull i Pastor.  La trucada de Pastor a Rull és el primer contacte telefònic entre un ministre i un membre del nou executiu català, com a mínim que hagi transcendit. La trobada també serà la primera entre un ministre i un conseller del nou Govern.  Fonts de la conselleria de Territori i Sostenibilitat han explicat que Rull afronta la reunió amb Pastor com una primera presa de contacte. El ministre li exposarà diversos temes que hi ha sobre la taula, entre els quals destaca la situació a Rodalies. De fet, Rull ja va avançar en la seva presa de possessió que seria un "corcó" amb Renfe i Adif perquè millorin el servei.  La ministra Ana Pastor tenia molt bona relació amb l'anterior conseller de Territori i Sostenibilitat, Santi Vila.

Summary: Rull i Pastor es reuniran divendres vinent a Madrid


Huawei hauria decidit frenar l'enviament de centenars de milers de mascaretes a Europa per lluitar contra el coronavirus després d'un polèmic article de l'Alt Representant de la Unió Europea per a Afers Exteriors i Política de Seguretat, Josep Borrell. En l'escrit, Borrell alerta que darrera l'oferiment d'empreses xineses hi podria haver "intencionalitat política". "Hem de ser conscients que existeix un component geopolític que inclou la lluita per influir manipulant la interpretació dels esdeveniments i mitjançant la política de la generositat", avisava l'Alt Representant de la UE. Unes afirmacions que haurien molestat enormement la multinacional xinesa de telecomunicacions, segons ha destapat el diari d'informació europea Euroactiv. El portal –que cita com a font un alt dirigent de Huawei- afirma que el gegant xinès reduirà el seu programa europeu de donació de mascaretes pel temor de veure's embolicat en un "joc de poder geopolític" més ampli després dels comentaris de Borrell. "Aquest no és el tipus de narrativa amb la qual ens volem vincular. Posarem punt final al nostre programa de donació de mascaretes a Europa. Per nosaltres mai ha estat una campanya de relacions públiques", hauria afirmat molest un dels responsables de la multinacional. No obstant això, la companyia ha anunciat també que es manté predisposada a tenir les converses necessàries amb les autoritats sanitàries d'Europa que necessitin de forma extrema equips addicionals.  Per la seva banda, Borrell s'ha afanyat a desmentir aquesta informació d'Euroactiv i ha assegurat que es tracta de "fake news", segons ha avançat Okdiario.  L'Alt Representant de la UE per a Afers Exteriors i Política de Seguretat certifica que Huawei seguirà produint mascaretes per a Europa i ha posat d'exemple la recent donació d'un milió de mascaretes a Espanya per part del president i fundador de Huawei, Ren Zhengfei. "Tot plegat s'ha precipitat per un comentari en un article al meu blog –que es pot veure- on afirmo que hi ha una batalla de narratives sobre quin sistema és millor per fer front a aquesta crisi", ha puntualitzat Borrell, que reitera que "hi ha països que usen la seva ajuda com una forma d'afirmar-se internacionalment".

Summary: Huawei podria paralitzar la donació de mascaretes a Europa després d'un polèmic article de Borrell


El Servei Meteorològic de Catalunya (SMC) ha emès un avís de situació meteorològica de risc davant la previsió de fortes ratxes de vent de tramuntana/gregal aquest dilluns a la meitat nord de Catalunya. Segons l’SMC, les ràfegues poden superar els 90 km/h especialment a les cotes més altes del Pirineu, a l’Empordà i al litoral del Maresme i la Selva. A les 10 hores del matí, els cops màxims de vent s’havien assolit a Portbou amb 105,5 km/h; la Tossa d’Alp (2.500 metres), amb 74,5 km/h; Navata, on el vent també ha assolit un bufarut de 74,5 km/h; Molló, amb un cop de 62,3 km/h; i Roses, amb 58,3 km/h. Paral·lelament, l’estat de la mar també s’alterarà notablement i les onades sobrepassaran els 2,5 metres (maregassa) a bona part del litoral català. El risc és més alt a la Costa Brava Sud, costa del Maresme i Barcelonès, i a les Terres de l’Ebre.

Summary: Alerta per fortes ratxes de vent que poden superar els 90 km/h a la meitat nord de Catalunya


Desenes de milers de persones s'han manifestat aquest dissabte al matí a Glasgow per a reclamar un segon referèndum d'independència escocès. La marxa, que ha estat acompanyada de diversos parlaments i actuacions musicals, forma part de les mobilitzacions que l'entitat independentista All Under One Banner ha planificat a Escòcia entre maig i octubre per tal de reivindicar la convocatòria d'un segon referèndum. Segons informa la policia escocesa, unes 35.000 persones han assistit a la manifestació d'aquest dissabte, en la qual s'hi ha pogut veure banderes d'Escòcia, de la Unió Europea i de Catalunya. Per la seva part, el president de la Generalitat, Quim Torra, s'ha fet eco de la marxa al seu compte oficial de Twitter i n'ha felicitat els seus participants. Al primer referèndum escocès d'independència, celebrat el 2014, va guanyar el 'no' amb un suport del 55% davant del 45% de vots favorables al divorci amb el Regne Unit. Ara, la primera ministra d'Escòcia, Nicola Sturgeon, ha expressat la seva intenció de fer-ne una nova convocatòria abans d'acabar la legislatura l'any 2021.

Summary: Desenes de milers de persones es manifesten a Glasglow per a demanar un segon referèndum escocès


Des de l'inici de la crisi sanitària Catalunya ha registrat 95.555 Expedients de Regulació Temporal d'Ocupació (ERTO) amb un total de 701.585 treballadors que hauran d'anar a l'atur temporalment, segons les dades actualitzades pel Departament de Treball, Afers Socials i Famílies. En les últimes hores, s'han registrat 1.960 treballadors més i 252 empreses han presentat un expedient temporal. El 94% dels procediments s'han registrat al·legant una causa de força major, que inclouen el 85,7% dels afectats. Els treballadors inclosos en un expedient temporal ja representen més del 20% de la població ocupada a Catalunya, que és de 3,45 milions de persones, segons les dades de l'Enquesta de Població Activa del primer trimestre de 2020.  Barcelona continua sent la demarcació amb més expedients amb 69.663 ERTO i 551.154 persones. Les comarques gironines han rebut 10.756 expedients per a 67.555 treballadors. A Lleida n'hi ha 5.285, amb 29.824 persones afectades. Al Camp de Tarragona, 7.565 empreses han registrat expedients amb 43.738 afectats, mentre que a les Terres de l'Ebre el balanç és de 2.286 expedients i 9.314 persones afectades. Per comarques, el Barcelonès es manté com la comarca més afectada, amb 31.597 expedients i 239.055 persones a l'atur de forma temporal. A continuació es troben el Vallès Oriental (10.235 empreses i 89.750 treballadors afectats) i el Baix Llobregat (8.972 expedients i 94.331 persones afectades). Per activitat econòmica, el sector serveis acumula el 81,5% dels ERTO a Catalunya, amb un total de 77.884. Des que va esclatar la crisi del coronavirus, gairebé mig milió de persones (498.290 concretament) vinculades al sector terciari s'han quedat sense feina de forma temporal. Pel que fa a la indústria, els expedients ja superen els 8.052 i el nombre de persones afectades és de 137.157. Per altra banda, la construcció suma 7.699 ERTO i 45.140 treballadors a l'atur, mentre que l'agricultura ha registrat 692 expedients i ha vist com 3.955 persones es quedaven sense feina de forma temporal. Si es tenen en compte les divisions econòmiques, segueixen destacant les activitats relacionades amb el servei de menjar i begudes. En aquest àmbit, 19.038 empreses han presentat expedients que han afectat un total de 108.157 empleats. A continuació es troba el comerç al detall –sense tenir en compte la venda de vehicles de motor-, amb 12.561 ERTO i 56.070 treballadors afectats. Finalment, les activitats relacionades amb els serveis a altres persones sumen 6.846 expedients i 18.500 persones afectades.

Summary: Els afectats per ERTO a Catalunya ja superen les 701.000 persones i més de 95.500 empreses presenten un expedient


La Guàrdia Civil investiga sis persones en el marc de l'operació 'cita prèvia' com a presumptes autores d'un delicte de falsificació documental, dues de les quals són un home de 34 anys i una dona de 27, veïns de Lleida. El cos va obrir una investigació al maig després de detectar diferents sol·licituds per bescanviar el permís de conduir de Veneçuela per un d'espanyol en què s'havia presentat un certificat fals, suposadament expedit pel Consolat d'Espanya a Caracas. Sis d'aquestes peticions s'havien efectuat a l'oficina de la DGT de Lleida, mentre les altres a la d'Osca. Segons la Guàrdia Civil, la xarxa desarticulada s'ocupava de captar clients a través de les xarxes socials als quals cobrava entre 300 i 600 euros per efectuar el tràmit del bescanvi de la llicència de conduir fent servir per això documentació falsa. La Guàrdia Civil d'Osca va tenir coneixement al maig, a través de la delegació de la DGT a aquella ciutat, de l'existència d'uns certificats irregulars en unes sol·licituds rebudes per bescanviar la llicència de conduir veneçolana pel permís de conduir espanyol. El certificat que es va aportar a la DGT és un dels requisits necessaris per efectuar el canvi, segons preveu un acord bilateral entre l'Estat i Veneçuela de l'any 2005.      Arran de les sospites, la Guàrdia Civil va posar en marxa la investigació 'cita prèvia' i, després de diverses gestions amb el consolat d'Espanya a Caracas, el cos va poder constatar que els certificats aportats eren falsos. Així mateix, també va poder detectar altres sis sol·licituds de bescanvi del permís de conduir que s'havien presentat a la DGT de Lleida també fent servir documentació falsa. La Guàrdia Civil va iniciar una investigació a un home de 34 anys i una dona de 27, ambdós veïns de Lleida, com a presumptes autors d'un delicte de falsificació documental.  El cos també va començar a investigar l'home que suposadament liderava la xarxa, que va ser localitzat a Tenerife, i que suposadament era qui s'encarregava de captar clients a través a de les xarxes socials, interessats en bescanviar la llicencia de conducció veneçolana pel carnet de conduir espanyol. De la mateixa manera, la Guàrdia Civil va investigar tres persones més relacionades amb els tràmits realitzats, dues veïns de Madrid, de 22 i 33 anys, i una dona de 47 veïna de Valverde del Hierro (Illes Canàries). A totes elles se les investiga per un presumpte delicte de falsificació documental.     Com a resultat de les investigacions, la Guàrdia Civil ha sol·licitat a la DGT d'Osca que iniciï els tràmits per a revocar els permisos de conducció obtinguts de manera il·lícita, i que els titulars hagin de presentar-se a examen com si mai haguessin obtingut el permís de conducció. La Guàrdia Civil ha traslladat les diligències  al Jutjat de guàrdia d'Osca, que ha assumit el cas i davant dels quals hauran de comparèixer els investigats quan siguin requerits.

Summary: Detecten a Lleida sis peticions per bescanviar permisos de conduir veneçolans per espanyols amb documentació falsa


El representant permanent de la Generalitat davant de la Unió Europea, Amadeu Altafaj, ha demanat aquest dilluns a la Comissió Europea que “de forma discreta” doni suport a un “diàleg polític normal” entre Catalunya i Espanya “en línia amb els estàndards europeus mínims”. En declaracions a l’ACN coincidint amb els actes de celebració de la Diada a Brussel·les, Altafaj ha admès que Catalunya és “una carpeta molt incòmoda” per a la UE. Tot i això, s’ha mostrat confiat que el president de la CE, Jean-Claude Juncker “no tindrà cap recança, si es dóna l’ocasió, de reunir-se amb el president Puigdemont”. “El contrari ens preocuparia moltíssim”, ha defensat.  Amadeu Altafaj ha defensat que hi ha una “preocupació creixent a les institucions europees” per la situació a Catalunya i per la “ingovernabilitat” a Espanya. El representant permanent davant de la UE ha indicat que la CE “està políticament contra les cordes”. “Mai l’agenda europea ha estat tan plena de mines que poden esclatar als peus de Juncker en qualsevol moment”, ha dit.  Altafaj ha assegurat que Catalunya o Escòcia són “temes incòmodes per a la CE”, especialment en el cas català, en què ha lamentat la “por a fer qualsevol comentari” per la manca d’acord entre Madrid i Barcelona. “Som una carpeta molt incòmoda, ho entenem perfectament, però ens agradaria que, de forma discreta, la CE donés suport a un diàleg polític normal i en línia amb els estàndards europeus mínims”, ha indicat.  El representant permanent davant de la Unió Europea ha defensat que Juncker “com a home polític amb experiència” es reunirà, en el futur, amb Puigdemont. “Estarà obert al diàleg polític amb qualsevol líder polític europeu escollit democràticament, el contrari ens preocuparia moltíssim”, ha dit Altafaj, que ha definit el president de la CE com un polític “valent” i un “demòcrata convençut i militant”.  En el seu discurs institucional per la Diada, fet aquest vespre, Altafaj ha defensat la important contribució de Catalunya a la Unió Europea, i ha fet un especial èmfasi en la voluntat del país de ser terra d’acollida pels refugiats de països en conflicte com Síria. El representant permanent, davant d’un públic format per diplomàtics, periodistes internacionals, empresaris i treballadors de les institucions i catalans residents a Bèlgica, ha demanat que arribin temps polítics “més valents”. “Represento un govern que té un compromís europeu sincer, ambiciós i decisiu. Que el té, mentre defensa el dret dels catalans a decidir el seu futur polític”, ha remarcat.  L’acte de la Diada a Brussel·les ha comptat amb un brindis amb cava i també el concert de ‘Formiga and Cigale’, un grup que interpreta cançons tradicionals d’arreu d’Europa en diverses llengües.

Summary: Altafaj demana a la CE que “de forma discreta” doni suport “a un diàleg polític” amb Catalunya


La majoria sobiranista desestima les queixes pels punts referents a la desobediència, l'autodeterminació i la sobirania plena ACN Barcelona.-La Mesa del Parlament ha desestimat aquest dijous al migdia les peticions de reconsideració que Cs i PSC havien presentat per reclamar que no s'admetessin a tràmit les propostes de resolució de JxCat, ERC i la CUP que fan referència a la desobediència, el dret a l'autodeterminació i la plena sobirania del Parlament i de Catalunya. La majoria independentista de la Mesa ha rebutjat l'intent de Cs i PSC d'evitar que es tramitessin, i per tant els textos es podran votar aquest dijous a la tarda a la part final del Debat de Política General.  El PSC havia presentat una petició de reconsideració per la resolució de la CUP per l'acord per l'autodeterminació i l'amnistia, i més concretament per dos dels paràgrafs del text dels anticapitalistes en considerar que són "inconstitucionals" i que "contravenen resolucions del TC". En una, es demana que el Parlament reconegui que Catalunya va exercir el dret a l'autodeterminació l'1-O "en un marc d'amenaces i de repressió exercides per l'Estat abans, durant i després". En aquest sentit, la CUP apunten que en lloc de perseguir "els culpables d'aquella violència, s'ha empresonat i forçat a l'exili a moltes de les responsables d'un referèndum legítim i legal". Els socialistes també demanaven que es descartés l'apartat on els cupaires demanen que la cambra catalana rebutgi les imposicions "antidemocràtiques" de les institucions de l'Estat, en especial del Tribunal Constitucional i el Tribunal Suprem. "Com a conseqüència, el Parlament afirma la legitimitat de la desobediència civil i institucional, com a instruments en defensa d’aquells drets civils, polítics i socials que puguin ser lesionats", apunta el text.  Per la seva part, Cs havia presentat una petició de reconsideració perquè no s'admetessin a tràmit les propostes de JxCat, ERC i la CUP que fan referència al "lideratge del Parlament d'una resposta institucional" a la sentència de l'1-O "basada en el respecte, la garantia i la defensa dels drets fonamentals civils i polítics, les llibertats, i l'exercici del dret a l'autodeterminació". En la iniciativa parlamentària també volen que la cambra catalana es comprometi a treballar per la llibertat dels polítics presos "amb l'aplicació d'una amnistia", en cas que la sentència del Tribunal Suprem sigui condemnatòria. Igualment, no volien que s'admetés a tràmit una altra proposta de la CUP per l'acord per l'autodeterminació i l'amnistia, coincidint aquest cop amb el PSC. Segons els dos grups que havien presentat la petició de reconsideració, els lletrats del Parlament han recordat a la Mesa després del debat intern que algun dels punts fa referència a textos i declaracions que el TC va declarar inconstitucional i que en el seu dia els aleshores membres de la Mesa van rebre advertiments per no tramitar qüestions que s'hi referissin.

Summary: La Mesa del Parlament rebutja les peticions de reconsideració de PSC i Cs a les resolucions dels independentistes


Veïns de Cubelles denuncien l'ajuntament de la ciutat després que organitzés un espectacle pirotècnic "de grans dimensions" just al costat de la desembocadura del riu Foix, que és dins l'espai natural del Foix i forma part de la Xarxa Natura 2000. Els veïns, que preveuen presentar una denúncia a la SEPRONA (Servei de Protecció de la Naturalesa) de la Guàrdia Civil i a l'Àrea de Biodiversitat i Medi Natural de la Generalitat aquest dilluns, assenyalen que, a més, els focs artificials van ser el dia 14 d'agost a les 11 de la nit, encara dins el període de nidificació d'aus, que acabava just el dia 15. Un dels veïns, Pablo Ruiz, ha explicat a l'ACN que es van llençar "coets de gran potència" que "projecten molta llum" i que provoquen "grans explosions". A més, ha remarcat que la mateixa nit es va poder veure com grans columnes de fum es van desplaçar fins de la Xarxa Natura. De fet, just l'endemà de l'espectacle, d'11 minuts, dins la Xarxa Natura es van trobar diverses restes dels petards detonats. Els veïns assenyalen que, a més, el punt des d'on es van llençar els focs és a 109 metres de distància de la Xarxa Natura i a 287 metres d'un altre nucli boscós, i recorden que està prohibit fer foc a menys de 500 metres de masses forestals per evitar incendis forestals. Ruiz ha explicat que l'endemà de l'espectacle ja es van denunciar els fets als Agents Rurals del Garraf, que hi van fer una inspecció ocular i en van redactar un informe. Ara preveuen, a més, denunciar-ho tant a la Generalitat com a la Guàrdia Civil. Els veïns també han recordat que el 2019 ja es va sancionar l'Ajuntament de Cubelles amb 60.000 euros de multa per haver fet una passarel·la de fusta dins de l'espai protegit sense respectar l'època de nidificació d'aus.

Summary: Veïns de Cubelles denuncien l'ajuntament per un espectacle pirotècnic a la desembocadura del Foix a la Xarxa Natura 2000


Vila-seca ha inaugurat aquest dijous el nou servei de bus urbà, que ja es troba en funcionament des de l'1 de juliol. La principal característica és que connecta els tres nuclis de la localitat -Vila-seca, la Pineda i la Plana- a través de 27 parades i quatre línies. De moment només comptarà amb un únic aparell, que farà trajectes cada dia des de quarts de set del matí fins gairebé la una de la matinada. El servei està operat per l'empresa Plana i els preus dels bitllets s'han integrat als de l'Autoritat Territorial de la Mobilitat (ATM) del Camp de Tarragona. L'alcalde de la ciutat, Pere Segura, s'ha felicitat per la iniciativa i ha destacat que "és un esforç molt gran pel municipi" arrencar el projecte. En la inauguració, el consistori, el departament de Terriori i Sostenibilitat i l'ATM han signat un conveni de col·laboració. L'autocar funcionarà cada dia, excepte els festius d'entre setmana en temporada baixa. En temporada alta, de març a novembre, farà divuit expedicions diàries entre Vila-seca i la Pineda, i onze a la Plana. En temporada baixa, en farà tretze de dilluns a divendres a la Pineda i vuit a la Plana. Dissabtes i festius, en canvi, seran vuit i tres, respectivament. "El transport públic no és obligatori en ciutats de menys de 50.000 habitants, i Vila-seca en té 23.000", ha assenyalat Segura. En la seva opinió, el bus "articula la ciutat i li dona fortalesa". "El transport públic per nosaltres no és només un tema de viabilitat i sostenibilitat, sinó que també és igualtat d'oportunitats i serveis", ha afegit. A més, ha indicat que el consistori té la voluntat és que en un futur proper sigui pràcticament gratuït i ha deixat la porta oberta a reforçar el servei més endavant. Pel batlle, amb aquest servei Vila-seca es reforça en l'àmbit del transport públic i ha destacat també l'increment de trens que passen per la ciutat arran de la posada en marxa del nou tram del corredor mediterrani. Aquest aspecte també ha estat valorat pel secretari d'Infraestructures i Mobilitat del departament de Territori i Sostenibilitat de la Generalitat, Isidre Gavín. "Amb aquest servei hi ha un enfortiment de la centralitat de Vila-seca", ha dit. A més, ha considerat que el bus suposa "una gran oportunitat per la gent de Vila-seca i que donarà qualitat de vida a tothom". Millores en les freqüències ferroviàries cap a Barcelona Gavín també ha comentat que la Generalitat manté converses amb Adif i Renfe per incrementar les freqüències del servei ferroviari que connecta el Camp de Tarragona amb Barcelona. "Des de la Generalitat ens va deixar insatisfets els que es va posar en marxa de manera unilateral", ha recordat en referència als horaris que van entrar en vigor amb el funcionament del tram del corredor mediterrani. I ha afegit: "No pararem fins que aquest territori tingui una bona oferta de transport". Finalment, ha afirmat que "hi haurà noves millores a curt termini". Pel que fa al tren-tramvia del Camp de Tarragona, Gavín ha assegurat que continua endavant. "Vam adjudicar l'estudi informatiu i d'impacte ambiental entre Cambrils i Tarragona i els estudis s'estan realitzant", ha assegurat, i ha remarcat que confia en que estiguin enllestits "de cara a la tardor".

Summary: S'inaugura el nou bus urbà de Vila-seca que connecta els tres nuclis de la localitat


La consellera de Governació, Meritxell Borràs, ha presidit aquest dimecres a Manresa l'acte de lliurament de les claus de 40 habitatges que CaixaBank cedeix a la Generalitat per destinar-los a lloguer social. El lliurament s'emmarca en el conveni signat entre CaixaBank i la Generalitat el mes de febrer passat, per cedir a l'Agència de l'Habitatge de Catalunya l'ús social de 200 habitatges de l'entitat financera. Dels 40 pisos cedits aquest dimecres, 23 estan situats en municipis de Barcelona (Manresa -7-, Manlleu, Mataró, Badalona, Sabadell, Canovelles, Cerdanyola del Vallès, Granollers, Igualada, Santa Coloma de Gramenet i Vilanova i la Geltrú): 7 de Tarragona (Tarragona ciutat, Reus i Salou); 6 de Girona (Lloret de Mar, Sant Feliu de Guíxols i Figueres) i 4 a Lleida ciutat. Durant l'acte, la consellera de Governació ha agraït la col·laboració de CaixaBank i ha assegurat que permetrà ampliar el parc d'habitatges públics del Govern. El director comercial de CaixaBank, David Griera, per la seva banda, ha destacat l'objectiu compartit entre la Generalitat i l'entitat financera "d'ajudar les persones en risc d'exclusió social". Els assistents a l'acte de lliurament dels 40 pisos han visitat un pis mostra situat a la plaça Catalunya de Manresa. Segons informa CaixaBank, l'objectiu d'aquest conveni és ampliar el parc d'habitatges de lloguer assequible a Catalunya amb immobles cedits per les entitats financeres i així "pal·liar la necessitat d'habitatge que hi ha en molts municipis de Catalunya". Segons l'entitat financera, el conveni també busca "fomentar el règim de lloguer assequible, especialment en aquelles poblacions on hi ha demanada acreditada d'habitatge social i frenar així els desnonaments". Els immobles cedits estan ubicats preferentment en algun dels municipis on s'ha detectat aquesta demanda. Més de 3.600 habitatges cedits en dos anys La consellera Borràs ha exposat que "aquests immobles contribuiran a ampliar el parc públic d'habitatge, que és un dels objectius del Govern". Segons ha explicat després de visitar un dels pisos lliures a Manresa, "ho fem a través de diferents mecanismes, un dels quals, i molt positiu, és per mitjà de convenis amb les entitats financeres. Gràcies a aquest mecanisme, hem aconseguit més de 3.600 habitatges en dos anys". La consellera, que ha agraït la cessió a CaixaBank, ha animat altres entitats a dur a terme convenis similars amb la Generalitat. "Avui tothom té assumit el valor social de l'habitatge", ha dit. "Ho té assumit tot el país, i també les entitats financeres, i per això, contribueixen a donar solucions". En aquest sentit, Meritxell Borràs ha remarcat que el Govern està "compromès i decidit a donar resposta a la necessitat habitacional. És la nostra dèria. Ara com mai hi posem tots els recursos de què disposem i estem fent un gran esforç legislatiu en matèria d'habitatge". Tot i la manca de competències per poder regular el mercat de lloguer, la consellera Borràs ha destacat que es busquen fórmules per poder disposar de més pisos públics i oferir lloguer social i assequible i considera que "convenis com aquest ens serveixen per tenir pisos de lloguer social de forma immediata". De la seva banda, el secretari d'Habitatge i Millora Urbana, Carles Sala, ha recordat que en el darrer any s'ha doblat el nombre d'habitatges que les entitats bancàries han cedit a la Generalitat, "una via de col·laboració que fa possible que puguem subministrar al món local habitatges per atendre les necessitats de la ciutadania". Lloguer social i assequible    Dels 40 pisos lliurats avui, 23 estan situats en municipis de Barcelona (Manresa, Manlleu, Mataró, Badalona, Sabadell, Canovelles, Cerdanyola del Vallès, Granollers, Igualada, Santa Coloma de Gramenet i Vilanova i la Geltrú); 7 de Tarragona (Tarragona ciutat; Reus i Salou); 6 de Girona (Lloret de Mar, Sant Feliu de Guíxols i Figueres), i 4 a Lleida ciutat. En total, juntament amb el primer paquet ja lliurat, el Govern haurà rebut de CaixaBank 80 habitatges cedits per a lloguer social, 36 dels quals a la demarcació de Barcelona; 30 a la de Tarragona;  9 a la de Girona i 5 a la de Lleida.   La signatura d'aquest conveni s'emmarca en l'objectiu del Govern d'ampliar el parc d'habitatge de lloguer assequible amb immobles cedits per part de les entitats financeres i, d'aquesta manera, respondre a la necessitat d'habitatge social que hi ha en molts municipis de Catalunya. Actualment, la Generalitat té acordada amb diverses entitats la cessió de més de 3.600 habitatges amb aquest objectiu.   Segons informa el Departament de Governació, aquest sistema permet augmentar el parc públic disponible de manera més ràpida que mitjançant altres vies, com podria ser la promoció d'habitatges de nova construcció i, per tant, dóna una resposta més immediata a les situacions d'emergència. També es busca fomentar el règim de lloguer assequible, especialment en aquelles poblacions on hi ha demanda acreditada d'habitatge social, i frenar, així, desnonaments. Alhora, "és econòmicament compatible amb la situació financera de la Generalitat, garanteix la funció social dels habitatges buits o ocupats i permet la coresponsabilitat del sector financer en la lluita contra el risc d'exclusió social".

Summary: CaixaBank lliura a la Generalitat les claus de 40 pisos de lloguer social


El major dels Mossos d'Esquadra, Josep Lluís Trapero, ha afirmat aquest dilluns que, si bé continuaran treballant de forma coordinada amb altres cossos policials contra el 'top manta', no pot garantir-hi "recursos il·limitats" i ha deixat clar: "No podem ni volem treure efectius destinats a la prevenció del terrorisme per perseguir aquest fenomen". "És una qüestió de prioritats i la seguretat de la ciutadania és la principal", ha reblat Trapero en el discurs de clausura del Dia de les Esquadres de la Regió Policial Metropolitana de Barcelona, en què l'actuació coordinada dels Mossos i la Guàrdia Urbana per aturar un home que va conduir un camió de butà de forma totalment descontrolada pel centre de la ciutat el 21 de febrer ha estat una de les protagonistes, elogiada en més d'una intervenció. Trapero ha subratllat que aquella experiència "va deixar la sensació que Barcelona és una ciutat segura i que els cossos policials treballen bé i de manera coordinada". Trapero ha assegurat que els Mossos volen combatre el 'top manta', perquè és una pràctica que "fa molt de mal al comerç", i que continuaran treballant de manera coordinada amb la Guàrdia Urbana de Barcelona, TMB o el Port, entre altres agents implicats. Ara bé, el cap dels Mossos ha subratllat que aquest treball "va més enllà de la feina que pot fer el cos" i ha puntualitzat que no són "excuses ni justificacions", sinó "fets objectius". No hi poden garantir "recursos il·limitats" ni "treure efectius destinats a la prevenció del terrorisme".     El major ha situat el terrorisme jihadista com la "principal amenaça" de seguretat pública actual a Catalunya i ha assenyalat que, de les més d'1.600.000 hores de patrullatge preventiu dels Mossos d'Esquadra en el Pla Operatiu Específic (POE) antiterrorista el 2016 a Catalunya, el gruix principal, 458.000,  es van realitzar a la ciutat de Barcelona. Trapero ha insistit que qualsevol indici o sospita que reben els Mossos, per "inversemblant que sigui", es comprova.  El cap dels Mossos ha recordat que el 21 de febrer es van viure "moments de pànic" per algunes de les vies més concorregudes de Barcelona que "inicialment es podien haver atribuït a una acció similar a la de Niça o Estocolm", però que "afortunadament va resultar obeir circumstàncies ben llunyanes". El major ha elogiat que els agents van posar en risc la integritat física i, fins i tot, la vida per aturar l'home de nacionalitat sueca que havia robat un camió i va conduir sota els efectes de les drogues i a tota velocitat, perdent desenes de bombones de butà, del Paral·lel fins a una de les sortides de la Ronda Litoral, on va intentar entrar en contra direcció. Els agents que van participar en aquella actuació han estat reconeguts en l'acte de les Esquadres de Barcelona. Tal com va fer en el discurs del Dia de les Esquadres de Catalunya, divendres passat, el major ha destacat que un altre del fronts dels Mossos són els robatoris en domicilis. El 2016, se'n van perpetrar 26.942 a Catalunya, que representen una mitjana de 74, quinze a Barcelona. Trapero ha insistit que els Mossos promouran canvis normatius per establir un concepte del domicili "inviolable", amb figures delictives més punitives, i que aportaran un "major esforç operatiu" amb un grup polivalent que coordinarà les investigacions i identificacions al territori.  Trapero ha destacat els furts com una altra preocupació a la ciutat de Barcelona, ja que sis de cada deu denúncies a la ciutat tenen a veure amb el robatori d'una cartera, una bossa, un telèfon mòbil o un altre objecte de valor. Representen el 65% de les denúncies contra el patrimoni. El major, que ha tret pit que els Mossos fossin "pioners" en tècniques d'investigació contra aquest delicte i a demanar ordres d'allunyament per als furtadors reincidents, ha avisat que calen més esforços "per trobar noves eines que permetin minimitzar el problema".  També ha manifestat que els Mossos volen treballar especialment al costat dels "col·lectius de les persones més vulnerables", com la gent gran, i ha destacat la investigació que va permetre desarticular fa uns dies un grup de falsos revisors del gas que havia estafat més de 340 avis de Barcelona i de l'àrea metropolitana.

Summary: Trapero avisa que els Mossos no trauran efectius destinats a la prevenció del terrorisme per perseguir el 'top manta'


El primer dia de curs escolar 2017-18 ha començat sense incidents remarcables a les comarques gironines. Així ho ha dit la delegació del Govern a Girona que ha destacat una tornada a les aules amb normalitat. En total, són 120.598 els alumnes que des d'avui es reincorporen a l'escola a les diferents escoles i instituts de la província. Un total de 517 nous professors han rebut també ja els seus primers alumnes. L'estrena de l'escola Montserrat Vayreda a Roses (Alt Empordà) és la única nova que hi ha hagut aquest any. A la demarcació hi ha un total de 27 centres que faran les classes en barracons.

Summary: El curs escolar comença sense incidents destacats a les comarques de Girona


El portaveu de Catalunya en Comú (CatComú), Joan Mena, ha alertat que en la negociació sobre els pressupostos generals de l'Estat no es poden tenir "temptacions de jugar a geometries variables i carreres electorals amb el pa de la gent". Les declaracions arriben després que la vicepresidenta Carmen Calvo digués en una entrevista a El País que és "secundari" si els comptes s'aproven amb ERC o amb Cs mentre tirin endavant. En aquest sentit, encara que ha assegurat que exploraran "totes les vies" per aprovar els pressupostos ha assegurat que Ciutadans no són una opció perquè "s'enquadren més en el bloc d'Ayuso a Madrid i del PP a Andalusia que en el de la investidura". En roda de premsa, Mena ha insistit que les polítiques de Cs "són contràries a la sortida social de la pandèmia" i "maltracten les classes populars". A més, ha assegurat que La líder de la formació, Inés Arrimadas, només "escenifica" que vol negociar amb el PSOE quan el seu objectiu "és dividir el govern de coalició". Negociació amb el PDeCAT En ser preguntat per la possibilitat de negociar els comptes amb els quatre diputats del PDeCAT si acaben tenint un grup parlamentari propi, Mena ha detallat que primer es pactarà un esborrany entre PSOE i UP, després s'obrirà al bloc favorable a la investidura de Sánchez, després a les formacions que es van abstenir i, finalment, a la resta de grups. Així, ha assegurat que també parlaran amb el PDeCAT perquè volen que "el diàleg fructifiqui en acords concrets".

Summary: Els comuns sobre els pressupostos: "Que ningú tingui temptacions de jugar a geometries variables i carreres electorals"


Els representants del FC Barcelona i del davanter brasiler Neymar Jr no han arribat  a cap acord aquest divendres i han celebrat el judici per la doble demanda en relació a un suposat pagament que el club deu al futbolista. Neymar reclama al club 43 milions d'euros bruts que completarien la prima no cobrada des que el 2017 va marxar al PSG, mentre que el Barça creu que el jugador li deu uns 23 milions d'euros cobrats indegudament d'una prima per renovar el contracte el 2016. El Barça i Neymar estaven citats aquest divendres al jutjat social número 15 de la capital catalana per una doble demanda relacionada amb la prima de renovació que l'exjugador blaugrana va pactar l'estiu del 2016, un any abans d'anar-se'n al club parisenc. El litigi, en l'àmbit laboral i el de més quantitat de la història d'Espanya per un sol treballador, té per objecte resoldre les discrepàncies sobre la liquidació econòmica en el moment de la marxa del jugador al PSG l'agost del 2017. Després de dos ajornaments i de diverses hores de negociació d'última hora, la vista s'ha celebrat amb una important expectació mediàtica internacional.  Neymar, defensat per advocats madrilenys, demana al Barça uns 43,75 milions d'euros que encara li falten per cobrar --ho havia de fer el 31 de juliol de 2017, l'1 d'agost els va reclamar i el 2 d'agost va anunciar que marxava a París-- mentre que el Barça, defensat pel despatx d'advocats gironí Costa, Torrecillas y Asociados, reclama a Neymar el retorn de la part ja pagada de la prima, 20,75 milions, més 1,75 milions més perquè el brasiler només va quedar-se al club una de les cinc temporades pactades. Neymar va fitxar el 2013 pel Barça fins el juny del 2018. No obstant això, el desembre del 2015 mentre l'equip era a Tokio jugant el Mundial de Clubs, es va signar un acord marc per renovar i ampliar el contracte. El juliol del 2016 es va signar el nou contracte, per cinc anys, fins el juny del 2021 amb una possible ampliació al 2022. Com  que  en el primer contracte hi havia  hagut problemes fiscals, que el Barça va admetre davant d'Hisenda, el jugador va demanar un increment de la fitxa de 5 a 33 milions per compensar aquesta pèrdua, i també es va apujar la clàusula de rescissió dels 190 fins els 222 milions. A banda, el pare i representant del jugador va demanar una prima de renovació o 'signing bonus'. Inicialment havien demanat 95 milions, però el Barça va aconseguir rebaixar-la a 64 milions d'euros bruts i pagar-la en dues anualitats, el juliol del 2016 i el  juliol del 2017. El 31 de juliol del 2016 el club va pagar 20,75 milions com a primer pagament. El 31 de juliol del 2017 el Barça, davant dels rumors de la possible marxa de Neymar, va dipositar els 43 milions restants davant de notari i amb la condició que el jugador es comprometés a complir tot el seu  contracte. Dos dies després, el brasiler va pagar la clàusula de rescissió i va marxar al PSG. La discussió jurídica versa sobre el fet de si aquesta prima de renovació formava part del salari del jugador, com defensa el club, i per tant només es pot cobrar la part proporcional que s'ha complert del contracte o fins i tot només si es compleix sencer com a premi a la fidelitat, o si és un pagament a banda del salari i només en concepte de prima per acceptar un allargament del contracte, com assegura el jugador. De fet, els advocats de Neymar asseguren que simplement era un "incentiu"  per renovar el contracte,  com el 2013 ja es va incloure una clàusula semblant de 8,5 milions. Les parts estaven citades a dos quarts de deu del matí. Amb anterioritat a l'inici de la vista, han comparegut davant la lletrada de l'Administració de Justícia per fer un últim intent de conciliació. Fins i tot s'ha fet prop d'una hora de pausa per tornar-ho a intentar després, però cap a les 12 del migdia s'ha constatat que no hi havia acord i s'ha decidit celebrar el judici. Si Neymar hagués tornat al Barça aquest estiu passat --el club va estar negociant la seva tornada durant setmanes amb el PSG-- molt probablement hauria retirat la demanda, però, en no ser així, el procés ha seguit el seu curs fins ara. De fet,  segons alguns rumors, els representants de Neymar han dit als del Barça que si el club es  comprometia a fitxar el brasiler l'estiu que ve, retirarien la demanda, cosa que l'entitat barcelonista no ha acceptat. A mig matí s'ha sabut que Neymar no aniria a la Ciutat de la Justícia, sinó que havia marxat amb avió cap a París. Després de la vista, les parts tenen fins el 21 d'octubre per presentar per escrit les seves conclusions definitives, i serà a partir d'aleshores quan el jutge dictarà sentència.

Summary: El Barça i Neymar dirimeixen al jutjat si els 43 MEUR de prima de renovació són salari o un premi a la fidelitat